Ayteke ariwnteke ini igkis danuh atere gitkis gikannuhnivwi asemne.
Igkis hiyap ka aynsima hiyeg kabubuknene ganwakis.
Igkis hiyap kannuhekevutnevwi amin amekene Moís gikumadukan igkis iniyeknes gikakkis ayge.
Ignes hiyeg ku aysaw igkis hiye Kiyavwiye Jesus igkis batek ginaktinkis,
igkis sigisbetkis ta gimkanit.
Igkis aytnihgi atere.
Igme ayavgikis:
— Pariye yinetni gikakkis neras kannuhekevutnevwi ayge?
Pahavwi gaytakis neras hiyeg kaytwa giwn:
— Kiyavwiye,
uya amnihun.
Nah waxwene nukamkayh pit.
Ig wavityewnivye.
Pahavwi wavitye keh ig mownpi.
Ku aysaw ig wavitye parakgi ig padakgi ta waygborit.
Igme bakimni kahawyu gibiy.
Ig kagah gaybu.
Ig datpup.
Nah kuwis aya gitkis pikannuhnivwi adahan igkis pekkis ner wavitye givititak,
heneme igkis ka hiya gisamanak.
Ig Kiyavwiye Jesus timapni hene,
ig awna git:
— Aa,
hiyeg taraksavye amadgaya inin.
Mmahki yis ka kamaxwa aynesnima givitit Uhokri?
Aysaw akebi hawkri yimawkan nah misakwa ay yikak nah kiyaknihwa yikak he yis kamaxwa givitit Uhokri?
Kuri waxwa pikamkayh ayta numkanit.
Ayteke nikwe igkis hiyeg waxwevgi ta gimkat.
Ku aysaw ig wavitye hiye Kiyavwiye Jesus,
aynewa ig nuwise bakimni ka ahawnasima akiw.
Igme bakimni tuguhe waygborit,
ig wagesminew,
ihawyot pese gibiyaptak.
Ig Kiyavwiye Jesus hiyapni hene,
ig aya gig:
— Aysaw akebi hawkri ariwntak ku samah ig ute inin?
Giwn:
— Ku samah ig bakimnite ig ute inin.
Akaknewa ig aymuhwe.
Ig wavitye kuwis tuguhkisgi kiberevut ta abetit tiket,
ig tubohkisgi ahakwat un adahan giwmasepten.
Kiyavwiye,
ku pis hiya wayavak uya amnih usuh,
ayava usuh.
Igme Kiyavwiye Jesus kaytwa giwn:
— Mmahki pis awna inakni iwit,
“ku nah hiya yayavak”?
Nah hiya gayavakkis madikte hiyeg ku pariye kamaxwa nuvitit.
Madikte arikna ka mahikonema nudahan.
Igme bakimni gig timapni hene,
ig awna:
— Nah kamaxwa pivitit.
Uya ayavan keh nah pi kamaxwate pivitit akiw.
Nikwenewa ka aynsima hiyeg kavusa pahadguhwa atere gitkis.
Ig Kiyavwiye Jesus hiyapni hene,
ig himehe ner wavitye kibehtenwa.
Ig awna git:
— Pis mownpiki akivara,
pis mataybiki akivara,
nahnewa awna pit,
asa pes ayteke givititak bakimni.
Ka ba parak givitit akiw.
Igme wavitye kabiman.
Ig nuwise ner bakimni ka aynsima akiw.
Pisenwa ig pese givititak.
Igme bakimni misekwe harit kewa miyaviyebe.
Neras hiyeg hiyapni hene,
kaba madikte awna:
— Ig kuwis miyap.
Heneme ig Kiyavwiye Jesus sumuhe giwaku,
ig kannikasig.
Igme bakimni kannikaw ig tabira ayge.
Pisenwa ig Kiyavwiye Jesus tivik pareke paytrikute.
Gikannuhnivwi atak gihapti igkiswonas.
Igkis ayavgi:
— Ya usuh?
Mmahki usuh ka hiya avukwak ner wavitye?
Igme kaytwa gitkis:
— Akebi ner wavitye yis ka hiya givukwak henentima kema inima.
Amawka ku yis piriyepkaw ka aynsima.